PETARA, Antu! Kuasa Mistik Antu Bunsu Petara
Tusun Ke-14 NAKA ke diatu utai ti udah dipansik aku bepelasarka penemu litericha, agama Monoteimse, Politeisme, Panteisme, Animisme enggau Sains Spiritual (Spiritual Science), dunya mistik tauka ‘alam ghaib’ tau dibagi ngagai  tiga raban iya nya: i. Kuasa mistik Petara (God, Almighty, Tuhan, Allah Taala)  ii. Kuasa mistik Antu Bunsu Petara (Dewa Dewi) iii. Kuasa mistik Antu [Sitan, Jin, Iblis, Sihir, enggau ti bukai ]  Ba Tusun Ke-14 tu aku mai kitai Dayak, kitai Iban mansik sereta meratika  kuasa mistik Antu Bunsu Petara (Dewa Dewi) ba pengawa Gawai Panggau Gayu.        Udah macha artikel tu kitai arapka Dayak, Iban ulih ngelala sereta nemu bida tiga bengkah utai idup ‘supernatural being’ tu. Engka enda semua kitai Iban bisi peluang macha artikel tu laban mayuh kitai Iban enda rindu macha tauka enda nemu macha.  Nya alai aku arapka kita ti kala macha tau nusi sereta bebagi penemu enggau sida nya, lebih-lebih agi sida ke tuai. Pia mega kitai Iban ti agi megai agama adat Iban: reti nya sida ati megai pengarap ti bekaul enggau Antu Bunsu Petara tauka Antu. Kitai ti udah megai agama Kristian enda tau ngumbai sida tu orang kapir laban sida mega bisi pengarap nyembah Petara (God Almighty) tang nengah Antu Bunsu Petara tauka Antu. Kitai ti megai agama Kristian nyembah Petara (God Almighty) terus nengah Lord Jesus Christ. Nya alai enda ibuh kitai bekelikuh sereta bejai pengarap orang bukai: nya pekara mistik antara sida empu enggau Petara.   GAWAI PANGGAU GAYU   Kenu ku TR Randi @ Apai TR. Seliau, iya nirika Gawai Panggau Gayu tu laban bisi enda tentu manah mimpi. “Aku deka minta pengerai, lantang senang sereta gayu guru ari Petara. Aku bisi ngangauka Lemambang ngintu gawai tu. Lagi mih dek ninga leka timang iya,” ku iya. Nya mih utai ti deka dipansik sereta ditemu aku: sapa Petara tauka Antu ti dikangauka Lemambang Nyaring Anak Kiruh?            Pengawa nirika gawai nya dipejalaika empat hari; berengkah ari beranchau puang ba hari ti keterubah. Maya nya sida serumah dua puluh pintu nya baum ngena chara enda formal sereta berunding enggau pangan diri pasal pengawa ti ungkup sereta ipak diri empu baka: ngupa, ngiga lauk enggau mayuh utai bukai. Ba hari kedua maya beranchau penuh sida ke indu-indu berengkah nengkira nyediaka kereban piring enggau utai ti diempa pengabang. Muak ke pagi, hari ketiga orang ti empu pengawa nya nyambut pengabang, Lemambang sereta enggau bala iya. Ngalih ke lemai Lemambang Nyaring pan madahka orang ti empu gawai nya pasal atur, perengka enggau kereban ti dikena ngintu gawai nya. MIRING TURUN LAPAN           Atur pengawa keterubah ngalih hari nya, iya nya ngaga pandung enggau teresang di tanju. Dalam pandung nya mih utai ti disebut Panggau Gayu. Iya digaga baka dulang lalu betajukka replika burung kenyalang ti diukir sereta dilinsu nitihka kreativiti orang ti gaga iya. Panggau Gayu nya tadi dikepit ngena tiga batang buluh ti lalu nyadi tiang pandung. Udah nya pengawa miring turun lapan kena nirika pandung pan dikereja Lemambang. Tiang enggau kereban dalam pandung nya tadi pan diserayung enggau tikai lalu dilapis ngena pua kumbu: nya mih utai ti disebut pandung. Udah nya seiku penulung Lemambang pan diasuh iya nuduk. Sebedau nya. Orang ti nuduknya deka ngerandang jalai ke pengabang mistik Antu  Bunsu Petara  5 kali besundang nii ruai. Udah nya pengawa meri babi makai ke terubah pan dikereja dua iku indu.         Di tanju, teresang nya diias ngena daun sabang, buah pinang enggau tambai. Ba ujung tanju nya endang udah disediaka langkau mit ti endur engkah seiku babi udah lading-lading  ditanchang ba sebatang kayu mit dikena ngintu gawai nya.       Kira-kira pukul enam lemai pengawa ngatur bala pengabang makai pan berengkah. Udah tembu makai lemai Lemambang pan ngepunka timang. Maya nya Lemambang enggau bala iya duduk ja ba tisi pandung. Kenu ku Lemambang leka timang iya bepun ari Antu Bunsu Petara ti dipinta iya ngambi Antu Gayu ngabang ngagai gawai nya. Sekeda ari sida Antu Bunsu Petara ti bisi disebut iya dalam leka timang nya raban  sida Senglang Burong diri menyadi enggau Orang Panggau Libau enggau Orang Gelong. Leka timang iya endang bepelasarka pejalai sida nya ari pun datai ke ngagai bala pengabang Antu Bunsu Petara enggau Antu Gayu nya datai nuntung ba rumah orang ti begawai nya, pia ku Lemambang Nyaring Anak Kiruh.         Leka timang iya nya nya mih utai deka dipendingka lalu deka dipansik aku. Nya mih, engka udah diatur Petara nitihka sampi enggau doa aku sebedau datai ngagai gawai nya. Maya Lemambang udah dua kali meling pandung lalu sedia deka bejalai nimang niti ruai, aku pan berandau enggau Lemambang Nyaring: “Kati orang ke nyaguka timang dek semina dua iku aja? Kati enda seiku lumur dua dek lalu dua iku agi nyaup nyaguka leka timang dek ngena ramban tauka jara?”        “Nadai orang bukai, seduai nya aja mih,” ku saut Lemambang Nyaring.        “Enti nadai orang bukai, kati aku tau enggau?”        “Tau mih enti dek nemu,” ku Lemambang.           Ninga munyi nya aku pan ngambi sebatang tungkat buluh ti udah sedia dalam pandung nya. Sebedau nya aku malik ke kanan, ke kiba engka bisi orang bukai ti udah dipadu enggau bala Lemambang nya deka angkat.  Aku mega deka mending engka bisi jaku orang nagang aku laban aku enda kala ngereja pengawa nya. Kenyau ari maya nya nyentuk ke pagi nadai ga ninga jaku tagang tang jaku peransang ke mayuh. Lebuh ti udah mujur masuk ngagai dunya timang nya, dia ku ngasaika diri betuah. Nadai utai mar dalam dunya tu enti kitai deka belajar. Leka main Iban; timang enggau ramban dalam gawai nya ukai utai baru ba aku. Kebuah pia, agi beumur empat taun kelia suah aku meda bala Lemambang enggau bala iya nyadaka leka main Iban tu. Tambah mega berengkah ari belajar sereta ngajar Bahasa Iban ba sekula sekondari berengkah ari taun 1988 – 2015, aku udah mansik sereta nemu mimit pasal nengkebang ramban tauka jara dikena nyagu timang Lemambang. Nya alai semalam-malam nyentuk ke pagi mih aku enggau sida nimang.            NGERANDANG TUJUH KALI BESUNDANG          Nya mih bai ati rindu mansik sereta deka nemu utai ti amat, enda berasai hari tekerebak tawak pukul 6 pagi. Maya nya seiku orang ti udah dipaduka Lemambang Nyaring munuh babi di tanju pan ngereja pengawa Ngerandang tujuh kali besundang niti ruai. Maya nya sida ti ke indu-indu pan nganjung perengka piring ke tanju. Sida ti udah dipadu ngaga kelingkang sembilan iti pan berengkah ngereja pengawa sida. Udah kelingkang tembu, sembilan iku orang pan dipadu miring ditanju pan ngereja pengawa sida. Maya nya Tuai Rumah Randi [orang ti empu gawai] pan diasuh Lemambang duduk ba atas selebuan tawak. Udah tembu ngerandang dua iku indu ti udah dipadu nya pan datai lalu meri babi ba tanju nya makai piring ti dibai sida ngerandang niti ruai pagi nya. Maya nya timang Lemambang pan nuntung di tanju. Sida ke betabuh pan majakka pengawa sida di ruai. Maya nya pengabang mistik ari kuasa Antu Bunsu Petara patut udah mupuk datai merekat gawai nya. Udah pengawa miring, Lemambang pan bebiau. Leka biau iya endang kena ngangauka bala Sengalang Burong sereta orang Panggau Libau enggau Orang Gelong datai ngabang lalu merekat orang ti nirika gawai nya, gayu guru gerai nyamai. Udah Lemambang bebiau babi pan digayang ngena sangkuh ti disan orang ti ngerandang jalai pagi nya.  Babi nya tadi pan lalu diulihka atau. Langkat Anak Sumok ti udah dipadu nyabut atau babi nya pan nyerahka atau babi nya ngagai Lemambang awakka meda nasit ba atau babi nya. Manah atau babi nya ku Lemambang Nyaring.                           Nya mih munyi atur pengawa ti bepelasar kuasa mistik Antu Bunsu Petara. Sekeda kitai Iban ti udah megai agama Petara @ Kristian sereta agi pabu penemu pasal agama, engka ngumbai gawai tu nadai guna sereta utai sengapa, tang pechaya tauka enda, kelimpah ari Petara (Tuhan, God Almighty), raban Antu Bunsu Petara nya sigi bisi ba dunya mensia.  Pekara tu endang bisi besangkut paut enggau agama sereta pengarap. Nya alai, guna mih pikir ti tajam sereta tinggi enti kitai deka nemu lebih dalam ba pekara mistik tu. Agi mayuh pekara mistik dalam dunya misteri ti apin ditemu kitai mensia. Orang ti udu mantah sereta bejai agama tauka pengarap orang bukai nya, mayuh agi sida ti agi pabu penemu dalam agama Petara (God Almighty): sida tu mega apin ulih bepikir tauka meda ngena Pengasai Ke-6 enggau Ke-7 (Sixth & Seventh Sense).               Pia mega, munyi aku dulu suba, sekali agi ku madah, tuju aku mai kita macha tauka mansik pasal dunya misteri tauka mensia mistik, ukai aku deka mai kita nyembah Antu tauka Antu Bunsu Petara tang tetap nyembah Petara (God Almighty, Tuhan Allah Taala)  taja kitai ngena chara ti bebida.    
See author's posts
